বাংলাদেশের বিরুদ্ধে একমাত্র টেস্টের ৪৮ ঘণ্টা আগে জোরকদমে প্রস্তুতিতে নেমে পড়ল ভারতীয় দল। আর দুরন্ত ফর্মে থাকা বিরাট কোহলির দলের বিরুদ্ধে খেলতে নামার আগে বাংলাদেশের বোলিং কোচ কোর্টনি ওয়ালশ জানিয়ে দিলেন, ভারতীয় ব্যাটসম্যানদের বিরুদ্ধে কঠিন পরীক্ষার সামনে দাঁড়াতে হবে তাঁর বোলারদের।
সোমবার সাংবাদিক সম্মেলনে ভারতীয় তারকা চেতেশ্বর পূজারা জানান, বাংলাদেশকে হাল্কাভাবে তাঁরা দেখছেন না। তাঁর মন্তব্য, ‘‘বাংলাদেশও উপমাহদেশীয় উইকেটের চরিত্র সম্পর্কে যথেষ্ট ওয়াকিবহাল। গত বছর ঘরের মাঠে ওরা ইংল্যান্ডকে টেস্টে হারিয়েছে। তাই আমরা সতর্ক থাকব।’’ পূজারার দাবি, ইংল্যান্ডের বিরুদ্ধে টেস্ট সিরিজে ভারতীয় দল যে আগ্রাসী ক্রিকেট খেলেছিল, সেই ধারাই বজায় রাখবে। বলেছেন, ‘‘এই মুহূর্তে আমরা বিশ্বের এক নম্বর টেস্ট দল। তাই প্রথম দিন থেকে ইতিবাচক ক্রিকেট খেলতে হবে।’’ বাংলাদেশের নবাগত স্পিনার মেহদি হাসান সম্পর্কে পূজারার বিশ্লেষণ, ‘‘ইংল্যান্ডের বিরুদ্ধে ভাল বল করেছিল। আমি ওর বিরুদ্ধে সতর্ক থাকব।’’
তবে টেস্ট শুরুর দু’দিন আগে স্বস্তিতে নেই বাংলাদেশ দলের বোলিং কোচ কোর্টনি ওয়ালশ। কিংবদন্তি ক্যারিবিয়ান তারকা বলেছেন, ‘‘ভারতীয় দলের ব্যাটিং লাইন আপ ভয়ঙ্কর। ওদের বিরুদ্ধে আমাদের বোলারদের কিন্তু কঠিন পরীক্ষাই দিতে হবে। ওদের সতর্ক হয়ে সঠিক লাইনে বল করতে হবে।’’